Document ID: 32009R0734

REGULAMENTUL (CE) NR. 734/2009 AL COMISIEI
din 11 august 2009
de deschidere a unei anchete referitoare la o eventuală eludare a măsurilor antidumping instituite prin Regulamentul (CE) nr. 1858/2005 al Consiliului la importurile de parâme și cabluri din oțel originare din Republica Populară Chineză prin importuri de parâme și cabluri din oțel expediate din Republica Coreea și Malaysia, declarate sau nu originare din Republica Coreea și Malaysia, și de supunere a acestor importuri înregistrării
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 384/96 al Consiliului din 22 decembrie 1995 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene (1) (denumit în continuare „regulamentul de bază”), în special articolul 13 alineatul (3) și articolul 14 alineatele (3) și (5),
în urma consultării Comitetului consultativ,
întrucât:
1. CEREREA
(1)
Comisia a primit o cerere, în conformitate cu articolul 13 alineatul (3) din regulamentul de bază, de deschidere a unei anchete privind o eventuală eludare a măsurilor antidumping instituite asupra importurilor de parâme și cabluri din oțel originare din Republica Populară Chineză.
(2)
Cererea a fost depusă la 29 iunie 2009 de către Comitetul de legătură al industriilor cablurilor din sârmă din Uniunea Europeană (Liaison Committee of European Union Wire Rope Industries - EWRIS) în numele producătorilor comunitari de parâme și cabluri din oțel.
2. PRODUSUL
(3)
Produsul vizat de o eventuală eludare constă în cabluri și parâme din oțel, inclusiv cabluri și parâme închise, exclusiv cabluri și parâme din oțel inoxidabil, cu cea mai mare dimensiune a secțiunii transversale peste 3 mm, originare din Republica Populară Chineză, încadrate în prezent la codurile NC ex ex 7312 10 81, ex ex 7312 10 83, ex ex 7312 10 85, ex ex 7312 10 89 și ex ex 7312 10 98 (denumit în continuare „produsul în cauză”).
(4)
Produsul care face obiectul anchetei constă în cabluri și parâme din oțel, inclusiv cabluri și parâme închise, exclusiv cabluri și parâme din oțel inoxidabil, cu cea mai mare dimensiune a secțiunii transversale peste 3 mm, expediate din Republica Coreea și Malaysia (denumit în continuare „produsul vizat de anchetă”), încadrate în prezent la aceleași coduri ca și produsul în cauză.
3. MĂSURILE EXISTENTE
(5)
Măsurile în prezent în vigoare și despre care se presupune că fac obiectul unei eludări sunt măsurile antidumping instituite prin Regulamentul (CE) nr. 1858/2005 al Consiliului (2), astfel cum a fost modificat ultima dată prin Regulamentul (CE) nr. 283/2009 (3).
4. MOTIVELE
(6)
Cererea conține suficiente elemente de probă care indică la prima vedere faptul că măsurile antidumping aplicate importurilor de cabluri și parâme din oțel originare din Republica Populară Chineză sunt eludate prin transbordarea acestora în Republica Coreea și în Malaysia.
(7)
Cererea arată că au fost operate modificări importante în configurația schimburilor care implică exporturi din Republica Populară Chineză, din Republica Coreea și Malaysia către Comunitate, după instituirea măsurilor la produsul în cauză, pentru care nu există nici motivație, nici justificare suficientă, alta decât instituirea taxei.
(8)
Aceste modificări în configurația schimburilor comerciale par să rezulte în urma transbordării, în Republica Coreea și în Malaysia, de cabluri și parâme din oțel originare din Republica Populară Chineză.
(9)
În continuare, cererea conține suficiente elemente de probă care indică, la prima vedere, faptul că efectele corective ale măsurilor antidumping aplicate la momentul actual produsului în cauză sunt compromise, atât în ceea ce privește prețul, cât și cantitatea. Se pare că importurile, în cantitate mare, de cabluri și parâme din oțel originare din Republica Coreea și Malaysia au înlocuit importurile de produs în cauză. În plus, suficiente elemente de probă atestă faptul că prețurile acestor importuri aflate în creștere sunt mult mai mici decât prețul neprejudiciabil stabilit în cadrul anchetei care a condus la măsurile existente.
(10)
În cele din urmă, cererea conține suficiente elemente de probă care indică, la prima vedere, faptul că prețurile produsului supus anchetei fac obiectul unor practici de dumping în comparație cu valoarea normală stabilită anterior pentru produsul în cauză.
(11)
În cazul în care, în cursul anchetei, sunt constatate practici de eludare via Republica Coreea și Malaysia reglementate de articolul 13 din regulamentul de bază, altele decât transbordarea, ele ar putea, de asemenea, să fie supuse anchetei.
5. PROCEDURA
(12)
Având în vedere cele menționate anterior, Comisia a concluzionat că există suficiente elemente de probă pentru a justifica deschiderea unei anchete, în temeiul articolului 13 din regulamentul de bază și pentru a supune înregistrării importurile de cabluri și parâme din oțel expediate din Republica Coreea și Malaysia, declarate sau nu originare din aceste țări, în conformitate cu articolul 14 alineatul (5) din regulamentul de bază.
5.1. Chestionare
(13)
Pentru a obține informațiile pe care le consideră necesare anchetei, Comisia va trimite chestionare producătorilor-exportatori și asociațiilor de producători-exportatori din Republica Coreea și Malaysia, producătorilor-exportatori și asociațiilor de producători-exportatori din Republica Populară Chineză, importatorilor cunoscuți și asociațiilor de importatori cunoscute din Comunitate, precum și autorităților din Republica Populară Chineză, Republica Coreea și Malaysia. Dacă este cazul, se pot solicita informații și industriei comunitare.
(14)
În orice caz, toate părțile interesate ar trebui să ia legătura imediat cu Comisia, dar nu mai târziu de termenul stabilit la articolul 3 din prezentul regulament, în scopul de a afla dacă sunt menționate în solicitare și de a solicita un chestionar în termenul stabilit la articolul 3 alineatul (1) din prezentul regulament, având în vedere faptul că termenul stabilit la articolul 3 alineatul (2) din prezentul regulament se aplică tuturor părților interesate.
(15)
Autoritățile din Republica Populară Chineză, din Republica Coreea și Malaysia vor fi informate cu privire la deschiderea anchetei.
5.2. Colectarea informațiilor și desfășurarea audierilor
(16)
Toate părțile interesate sunt invitate să-și prezinte în scris punctele de vedere și să aducă elemente de probă pentru susținerea acestora. În plus, Comisia poate audia părțile interesate, cu condiția ca acestea să prezinte o solicitare scrisă din care să reiasă că au motive speciale în baza cărora ar trebui să fie audiate.
5.3. Scutirea de la înregistrare a importurilor sau a măsurilor
(17)
În conformitate cu articolul 13 alineatul (4) din regulamentul de bază, importurile de produs supus anchetei pot fi scutite de la înregistrare sau de la măsuri în cazul în care acestea nu constituie o eludare.
(18)
Având în vedere faptul că eventuala eludare are loc în afara Comunității, se pot acorda scutiri, în conformitate cu articolul 13 alineatul (4) din regulamentul de bază, producătorilor de produs supus anchetei care sunt capabili să demonstreze că nu sunt afiliați niciunui producător supus măsurilor și despre care s-a constatat că nu sunt implicați în practicile de eludare definite la articolul 13 alineatele (1) și (2) din regulamentul de bază. Producătorii care doresc să beneficieze de o astfel de scutire ar trebui să prezinte o cerere în acest scop, însoțită în mod corespunzător de elemente de probă, în termenul stabilit la articolul 3 alineatul (3) din prezentul regulament.
6. ÎNREGISTRAREA
(19)
În temeiul articolului 14 alineatul (5) din regulamentul de bază, importurile de produs supus anchetei ar trebui să facă obiectul înregistrării, pentru a face astfel încât, în cazul în care ancheta ar stabili existența unei eludări, să se poată percepe taxe antidumping de o valoare corespunzătoare, cu efect retroactiv de la data înregistrării, la produsele importate menționate anterior, expediate din Republica Coreea și Malaysia.
7. TERMENELE
(20)
În sensul unei bune administrări, ar trebui precizate termenele în care:
(21)
Trebuie remarcat faptul că exercitarea majorității drepturilor procedurale prevăzute în regulamentul de bază se poate desfășura numai dacă părțile s-au prezentat în termenul menționat la articolul 3 din prezentul regulament.
8. LIPSA COOPERĂRII
(22)
În cazul în care o parte interesată nu permite accesul la informațiile necesare, nu le furnizează în termenele prevăzute sau obstrucționează în mod semnificativ ancheta, se pot stabili, pe baza datelor disponibile, concluzii pozitive sau negative, în conformitate cu articolul 18 din regulamentul de bază.
(23)
În cazul în care se constată că o parte interesată a furnizat o informație falsă sau înșelătoare, această informație nu se ia în considerare și se poate face uz de datele disponibile. În cazul în care o parte interesată nu cooperează sau cooperează doar parțial și, în consecință, concluziile sunt stabilite în baza datelor disponibile, în conformitate cu articolul 18 din regulamentul de bază, rezultatul anchetei poate fi mai puțin favorabil acelei părți decât dacă aceasta ar fi cooperat.
9. CALENDARUL ANCHETEI
(24)
În conformitate cu articolul 13 alineatul (3) din regulamentul de bază, ancheta se va încheia în termen de nouă luni de la data publicării prezentului aviz în Jurnalul Oficial al Uniunii Europene.
10. PRELUCRAREA DATELOR CU CARACTER PERSONAL
(25)
Se menționează faptul că toate datele cu caracter personal colectate pe parcursul prezentei anchete vor fi utilizate în conformitate cu Regulamentul (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date (4).
11. CONSILIERUL-AUDITOR
(26)
De asemenea, se menționează faptul că, în cazul în care părțile interesate consideră că întâmpină dificultăți în exercitarea dreptului lor la apărare, acestea pot solicita intervenția consilierului-auditor din cadrul DG Comerț. Acesta acționează în calitate de intermediar între părțile interesate și serviciile Comisiei, oferind, acolo unde este necesar, mediere privind aspectele de procedură care aduc atingere apărării intereselor părților respective în cadrul prezentei proceduri, în special cu privire la aspecte legate de accesul la dosar, confidențialitate, prelungirea termenelor și examinarea opiniilor exprimate în scris și/sau oral. Pentru mai multe informații și detalii de contact, părțile interesate sunt rugate să consulte paginile de internet de pe site-ul DG Comerț dedicate consilierului-auditor (http://ec.europa.eu/trade),
ADOPTĂ PREZENTUL REGULAMENT:
Articolul 1
În conformitate cu articolul 13 alineatul (3) din Regulamentul (CE) nr. 384/96, se deschide o anchetă pentru a se stabili dacă importurile către Comunitate de cabluri și parâme din oțel, inclusiv cabluri și parâme închise, exclusiv cabluri și parâme din oțel inoxidabil, cu cea mai mare dimensiune a secțiunii transversale peste 3 mm, expediate sau nu din Republica Coreea și Malaysia, indiferent dacă sunt sau nu declarate ca fiind originare din aceste țări, încadrate în prezent la codurile NC ex ex 7312 10 81, ex ex 7312 10 83, ex ex 7312 10 85, ex ex 7312 10 89 și ex ex 7312 10 98 (coduri TARIC 7312108113, 7312108313, 7312108513, 7312108913 și 7312109813), eludează măsurile instituite prin Regulamentul (CE) nr. 1858/2005.
Articolul 2
În conformitate cu articolul 13 alineatul (3) și articolul 14 alineatul (5) din Regulamentul (CE) nr. 384/96, autoritățile vamale sunt invitate să ia măsurile necesare în vederea înregistrării importurilor către Comunitate stabilite la articolul 1 din prezentul regulament.
Înregistrarea expiră după nouă luni de la data intrării în vigoare a prezentului regulament.
Comisia poate, prin intermediul unui regulament, să invite autoritățile vamale să înceteze înregistrarea importurilor către Comunitate de produse fabricate de producători care au solicitat o scutire de la înregistrare și despre care s-a constatat că nu eludează taxele antidumping.
Articolul 3
(1) Chestionarele trebuie solicitate Comisiei în termen de 15 zile de la publicarea prezentului regulament în Jurnalul Oficial al Uniunii Europene.
(2) Pentru ca demersurile părților interesate să fie luate în considerare pe parcursul anchetei, acestea trebuie să se facă cunoscute luând legătura cu Comisia și, în lipsa unor dispoziții contrare, să își prezinte în scris punctele de vedere și să transmită răspunsurile la chestionare sau orice alte informații în termen de 37 de zile de la data publicării prezentului regulament în Jurnalul Oficial al Uniunii Europene.
(3) Producătorii din Republica Coreea și Malaysia care solicită o scutire de la înregistrarea importurilor sau de la aplicarea măsurilor trebuie să prezinte o cerere susținută în mod corespunzător prin elemente de probă în același termen de 37 de zile.
(4) De asemenea, părțile interesate pot să solicite audierea de către Comisie în același termen de 37 de zile.
(5) Orice informații, orice solicitare privind o audiere sau un chestionar, precum și orice solicitare privind scutirea de la înregistrare a importurilor sau de la aplicare a măsurilor, trebuie prezentate în scris (nu în format electronic, în lipsa unor dispoziții contrare) și trebuie să se indice numele, adresa, adresa de e-mail, numărul de telefon și de fax ale părții interesate. Toate observațiile prezentate în scris, inclusiv informațiile solicitate în prezentul regulament, răspunsurile la chestionar și corespondența părților interesate, furnizate cu titlu confidențial, trebuie să poarte mențiunea „Acces limitat” (5) și să fie însoțite, în conformitate cu articolul 19 alineatul (2) din regulamentul de bază, de o versiune neconfidențială purtând mențiunea „Versiune destinată consultării de către părțile interesate”.
Adresa Comisiei pentru corespondență este următoarea:
European Commission
Directorate General for Trade
Directorate H
Office: N-105 4/92
1049 Bruxelles
BELGIA
Fax +32 22956505
Articolul 4
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 11 august 2009.

Labels: 4
1
3
18
15